Jelaskan Upacara perayaan dari Islam di Asia Tenggara dalam bahasa melayu

Di Nusantara, pembacaan kisah-kisah kelahiran Nabi (s.a.w) atau mawlid al-nabi memang sering dibacakan dalam kalangan orang-orang sufi tariqat sejak abad ke-13/19M. Karya-karya maulid Nabi yang sangat terkenal ialah Qasidah al-Burdah yang ditulis oleh alBusiri (604 - 695H/1208 - 1296M) dan juga Mawlid al-Nabi oleh al-Barzanji (m. 1179H/1766M).

Dalam kedua-dua karya tersebut, doktrin Nur Muhammad turut mendapat perhatian mereka. Contohnya, dalam Qasidah al-Burdah, salah satu baitnya bermaksud: "Tanda-tanda kenabian yang dibawa oleh para nabi yang mulia itu sesungguhnya masih berhubungan dengan Nur Muhammad”.

Nabi-nabi yang lain adalah bintang kemintangnya dan suria inilah yang menampakkan cahayanya bagi manusia di dalam kegelapan."

Dalam karya Mawlid al-Nabi oleh al-Barzanji, ditemui pada bait berikut yang bermaksud: "Kupohonkan semoga Allah cucurkan rahmat dan selamat kepada Junjungan, yang Nurnya mula-mula dijadikan Allah di alam yang nyata. Nur berpindah-pindah daripada keturunan demi keturunan yang kesemuanya keturunan yang mulia."

Di Indonesia, kepercayaan ini ditemui pada suku-suku bangsa Indonesia terutama suku Jawa dan Bugis.

Berhubung dengan aspek perayaan (mawlid), Kerajaan Bani Buwayh dan Fatimiyyah mengadakan perayaan untuk mengingati peristiwa-peristiwa tertentu.

Pada zaman Kerajaan Fatimiyyah, tarikh 10 Muharram (sempena dengan kesyahidan al-Hussain bin `Ali) dianggap sebagai hari berdukacita, dengan disajikan beberapa jenis makanan dan para penyair pula memperdengarkan syair-syair sedih.

Perayaan lain yang disambut ialah Mawlid Nabi, `Ali, Fatimah, Hasan, al-Qa'im biamri'llah (al-Hujjah atau Sahib'l-zaman). Perayaan 10 Muharram dan Tabut Hassan dan Hussain menunjukkan pengaruh Syi`ah wujud di Nusantara.

Di Sumatera (Pariaman) dan Padang, istilah "Tabut" yang dibuat seperti tandu pada setiap 10 Muharram (hari `Asyura) telah dikenali.

Mereka mengusungnya beramai-ramai sambil menyebut Oyak - Osen (Hasan - Husain) dengan suara yang kuat iaitu nama dua orang cucu Rasulullah (s.a.w) daripada puterinya, Fatimah al-Zahra', isteri `Ali bin Abi Thalib yang menjadi Imam pertama Syi`ah.

Dalam sejarah Islam, tarikh 10 Muharram ini mengandungi dua peristiwa penting, antaranya terdamparnya bahtera Nabi Nuh (a.s) dan kedua, hari `Asyura, ketika umat Islam digalakkan berpuasa.

Bagaimanapun, hari kesyahidan Hussain bin `Ali bin Abi Talib di padang Karbala merupakan peristiwa yang paling istimewa dan kerana itu orang-orang Syi`ah menjadikan 10 Muharram sebagai hari perkabungan.

Di Jawa dan Makasar, bubur `Asyura atau suro, lambang dari hari perkabungan juga telah diketahui.

Dikatakan Sultan Agung Hanjokro Kusumo Mataram menukarkan tahun Saka-Jawi dan menyesuaikannya dengan tahun Hijrah dan menamakan bulan pertama sebagai bulan suro.

Di samping itu, seorang pujangga Minang bernama Baginda Malim telah mengarang sebuah buku syair berjudul Hikayat Hasan Husain berperang dengan raja (Ba) Yazid.

Ia dinyanyikan oleh golongan wanita muda terutama pada 10 Muharram. Di Burma, golongan Syi`ah di Amarapoora mengadakan upacara ta`ziyah yang merupakan perayaan terbesar pada bulan Muharram di Imambara mereka.

Di Arakan, penduduk Islamnya bermazhab Sunni tetapi mereka turut mengamalkan beberapa tradisi Syi`ah di kalangan mereka.

Contohnya, mereka memakai penutup muka bagi kaum wanita sama seperti purdah. Masjid Mogul merupakan pusat perhimpunan dalam upacara perayaan bulan Muharram. Pada hari Asyura, doa dibaca dan pengajaran tentang peristiwa pembunuhan beramai-ramai di Karbala dijelaskan.